
Esipuhe


”Kirja on mukaansa tempaava, houkuttelevan seksuaalisesti väritetty kertomus.


Mielenkiintoinen kysymys on, onko tarina totta, unelmaa vai mielikuvien luomusta, fiktiota.


- Hmm. Kirjailijan, tuon nuoren seksuaalisesti voimakkaasti latautuneen naisen ystävänä ja rakastajana olen tullut siihen tulokseen, että varmaankin hieman väritettyä totta ja toteutettavaa unelmaa.”


- Ystävä -









Kirjailijan alkusanat


Seksuaalisuus. Mitä se on? Sana paperilla? Tabu? Tunne sisällämme? Osa persoonaamme, jota ympäristö on muovannut haluamaksemme? Kyllä, mutta ennen kaikkea se on ihmisluonteelle synnynnäistä.


Seksuaalisuutta käsitteenä on muokattu, tai se on muokkaantunut kautta ajan havinan. Matkan varrella se on joutunut taipumaan moneen rooliin. Olkootkin sitten olleet tarpeettomia tahi tarpeellisia, mainitsen niistä nyt muutaman, mm. välttämättömyys, herrain herkku ja talonpoikain häpeä, harrastus ja hyvä bisnes. Joka tapauksessa, on rooli ollut mikä tahansa, se on säilyttänyt asemansa meissä ihmisissä ja elämässämme yhä yhtenä välttämättömyytenä ja jopa perustarpeena. Niin voimakas on sen vietti, tarve.


Seksuaalisuus käsitteenä sisältää sukupuoliroolit, suuntautumisen, mielihyvän ja erotiikan, fantasiat, tuntemukset, suhteet ja tarpeen lisääntyä, muutaman kohdan tässä mainitakseni. Kyse on siis vahvasta kokonaisuudesta. Se on osa inhimillisyyttämme ja inhimillisiä kokemuksiamme. Se on erittäin intiimi osa-alue ja se, miten asennoidumme siihen, vaikuttaa koko hyvinvointiimme.


Otetaan esimerkiksi eroottinen halu, mikä on yksi seksuaalisuuden vahvoista piirteistä. Jokaisella meistä on oma tapamme ilmaista omia seksuaalisia ja eroottisia halujamme. Puhun nyt tuntemuksistamme ja niiden ilmaisemisesta eroottisten halujen kautta. Fantasiamme ja kokeilunhalumme osaltaan ohjaavat eroottisia halujamme. Ne värittävät seksuaalista persoonaamme ja muokkaavat meistä sellaisen, mitä olemme, yksilöitä.


Seksuaalisuus on saanut eri aikakausina hyvin paljon eriarvoisia huomionosoituksia. Itse olen siinä määrin onnekasta vuosikertaa, että saan toimia niin sanottuna rajojen rikkojana. Oma seksuaalikasvatukseni on ollut vaisua ja hiljaista, mikä johtunee minua edeltävien sukupolvien vaisusta, ettenkö sanoisi jopa kuivasta seksuaalikasvatuksesta ja suppeasta ymmärryksestä asian luonnollisuudesta. Silloin seksuaalisuudesta ja kaikesta erotiikkaan liittyvästä tehtiin hävettävää, sitä piiloteltiin, jos edes puhuttiin. Se oli äänetön tabu. Näin olen sen huomannut, kokenut ja ymmärtänyt.


Kyse on kuitenkin aikamme (ja tässä asiayhteydessä tarkoitan ihmisen olemassaoloaikaa) historian luonnollisimmasta asiasta. On kyse jatkuvuudesta, elinehdosta, suvun jatkamisesta. Täysin normaalista asiasta. Ja kun asiaa tarkastellaan tältä kantilta, niin kysynpä vain, että missä vaiheessa siitä edes tuli pimeässä nopeasti tehtävä suorite, josta ei suvaittu puhua jälkikasvulle edes ennen heidän hääyötään?


Minun, meidän, tämänhetkinen aikakausi on eräänlaista murrosaikaa, muutoksen aikaa, jolloin rajoja rikotaan. Samaa sukupuolta olevat ovat laillisia pareja ja hyväksyttyjä heidän seksuaalisen suuntautumisensa kanssa. On täysin normaalia kokeilla omia rajoja ja kävellä niiden yli maistamaan aidan toisen puolella olevaa makua. Ei ole tabuja, tai emme koe niitä olevan, saatikka hiljaista hyssyttelyä. Sen sijaan on railakkaita orgioita, julkisia tapahtumia, avoimuutta, hyväksyntää. On jopa keksitty kolmas sukupuoli. Ja nyt me, tähän uuteen aikaan ja idealismiin kasvaneena, vuorostamme kavahdamme sitä vanhanaikaista ajatusmaailmaa, jossa seksuaalisuus ja kaikki siihen liittyvä oli häveliästä.


Seksuaalisuuden itsetutkiskelu. Nyt päästiin yhteen lempiaiheistani. Tämäkin on täysin normaali asia jo ihmisen kehityksenkin kannalta. Kysyn sinulta: onko sinut joskus lapsuudessa tai nuoruudessa yllätetty vanhempien tai sisarustesi toimesta kesken itsetutkiskelun? Miltä sinusta silloin tuntui? Nolostuitko? Tunsitko häpeää? Nöyryytystä kenties? Lopetitko itsetutkiskelun joksikin aikaa vastaavanlaisen tilanteen välttämiseksi?


Jos vastasit kyllä, et ole ainoa. Itsetutkiskelu on osa henkistä kasvuamme, osa kehityskaarta. Sen tarve on sisällämme jo ennen syntymäämme. Ihan niin kuin vauvalla on tarve tarttua jokaiseen eteen tulevaan esineeseen löydettyään sormensa. Sama asia.


On evoluution ansiota, että itsetutkiskelun ensimmäiset vaiheet ajoittuvat lapsuuteen ja pitävät sen jälkeen ensisijaisen paikan mielessämme lopun elämämme. Se on sen hinta, että kehitymme, opimme itsestämme, opimme tuntemaan itsemme ja opimme huomaamaan, mistä nautimme. Onhan se sanomattakin selvää, sillä ihminen kehittyy ja muuttuu sekä henkisesti että fyysisesti läpi elämänsä. Emme voi olettaa, että se, mitä löysimme ja koimme itsessämme 20-vuotiaina, pätee yhä vaikka 30 vuoden päästä. Sinä muutut, hyväksy se ja lähde avoimin mielin tutkimusmatkalle niin usein, kuin haluat. Oletko muuten koskaan seurannut luontodokumenteista, miten apinat tai gorillat asian tekevät?


No miksi sitten valitsin erotiikan vahvaksi osaksi tarinaani? Koska pidän siitä. Rakastan sitä. Se on totuus. Kukapa ei pitäisi. Ja käytänpä sitä vielä räiskyvän eloisasti. Puhun asioista suoraan, kuvailen tunteita rehellisesti, kerron yksityiskohtaisesti mitään säästämättä. Puhun asioista niiden oikeilla nimillä.


Miksi? Koska se on ainoa keino tuoda luonnollisuus esiin luonnollisesti, aidosti. Siitähän tässä on kyse. Kyllä me kaikki tiedämme, mitä erotiikassa tapahtuu, mitä seksissä tapahtuu, mitä yhdyntä on.


Minulta kysyttiin kerran (ja kiitos kysyjälle, se sai minut ymmärtämään, miten tavallisesta asiasta lopulta kirjoitan), miltä minusta tuntuu, kun kirjoitan eroottisen kohtauksen, kostuuko minulla housut. Vastasin näin: ”Alkuun kyllä, mutta kun samaa kohtausta työsti pitkään ja myöhemmin, kun kirjoitin muita eroottisia kohtauksia samalla intohimolla, niin niistä tuli minulle niin luonnollisia, jokapäiväisiä asioita, että oli kuin kauppalistaa kirjoittaisi.”


Toinen syy, miksi valitsin erotiikan tarinaan vahvana lisänä oli se, että lukijat haluavat sitä. Eivät ehkä myönnä, mutta haluavat. Eivätkä ehkä kaikki lukijat, mutta ainakin toivovat saavansa lukea siitä. Ja he haluavat lukea niistä yksityiskohtaisen tarkasti jokaisen tunteen, tuntemuksen, ajatuksen, kokea samat värinät, mukautua tarinan henkilöön, tulla kenties osaksi tarinan henkilöä.


Sitä me haluamme, sitä me kaipaamme ja sitä me tarvitsemme. Yksin tai yhdessä.


Ja kolmanneksi, olisihan tämä elämä nyt aika väritön, tasapaksu pliisu plätky ilman erotiikkaa, eikö *silmänisku*? Kunnon ripaus romantiikkaa hersyvällä erotiikalla tekee elämästä astetta verran paremman makuisen. Tätä mieltä minä olen.


No joo, mennäänpäs sitten itse tarinaan. Tarinan kommellusvoittoinen juoni pehmittää mukavasti voimakkaan värikästä eroottista menoa. Samalla se luo kehyksen, johon lukija voi välillä nojata ja antaa tunnekokemuksille aikaa rauhoittua.


Kirjoittaessani tarinaa, suunnittelin juonen pitkittämään henkilöiden tulevia nautintoja. Suon tarinan henkilöille aikaa makustella mahdollisilla ajatuksilla ja fantasioilla, mielikuvilla ja toiveilla. Varsinaisessa eroottisessa tilanteessa annan aistituntemusten kiemurrella halujen sopukoissa silmukoiden jokaisen pienen väreen yhdeksi kokonaisuudeksi.


Tekstissä tulee vahvasti esille oma estottomuuteni kirjoittaa, hmm... sanoisinko pornahtavasta asiasta. Lisäksi estottomuuteni tulee esille jokaisen päähenkilön kokemuksissa ja tuntemuksissa. Mausteeksi lisäsin jokaiselle päähenkilölle ripauksen omaa persoonaani, mutta myös, ja nyt paljastus, omia kokemuksiani.


Kyllä, olen persoonana suorasanainen tutkiskelija, kokeilija, intohimoinen ja aito. Se näkyy myös tarinan päähenkilöissä vahvoina piirteinä. Ehkä tämä matka oli minulle osittain juuri sen takia hyvin miellyttävä ja minulla oli tämän projektin kanssa todella hauskaa. Henkilöhahmoihin on helppo samaistua ja luulen, että sinulla on (haaveissa) tai on ollut tai on tulossa samanlaisia kokemuksia ja tuntemuksia, joita olen tässä tarinassa tuonut esille.


Mutta, rakkahin lukijani, koska tässä vaiheessa vilkuilet jo toiselle sivulle, miten pitkään tätä vielä jatkuu, niin luovutan estradin, ja toivotan sinulle oikein nautinnollista ja kouraisevaa matkaa tarinani parissa.


Suukot,


Lady Damén


P.S.


Päästäkseni kirjoittamisessa oikeaan tunnelmaan, kuuntelin itselleni mieluisaa musiikkia. Listasin tähän alle ne kappaleet. Halutessasi voit kuunnella samoja.


Beth Hart – Leave The Light On


Etta James – I’d Rather Go Blind


Joe Cocker – You Are So Beautiful


Leonard Cohen – Best Of (julkinen soittolista Spotify)


Michael Bublé – Lost


Norah jones – Unchained Melody


Peder B. Helland – Dance Of Life


Peder B. Helland – Eagle


Roberta Flack - The First Time Ever I Saw Your Face


Saturday Night Fever – Stayin’ Alive


Slow Blues – Feeling Good


Sophie Zelmani – Travelling


Spotify, Panhuilun taikaa (julkinen soittolista)


Vaya Con Dios – Time Flies









Ison kylän Karppinen


Hikisessä toimistossa keskikesällä eräänä kuumana päivänä:


Ison kylän kunnantalon suunnittelupäällikkö Karppisen toimistossa vallitsi hiljaisuus. Työpöydän takana istuva Karppinen mittasi katseellaan vastapäätä istuvaa miestä, joka puolestaan tuijotti edessään pöydällä olevaa karttakuvaa. Karppinen oli levittänyt asemakaavakartan pöydälle reilu kaksi tuntia sitten, jonka jälkeen kiivas keskustelu oli täyttänyt hikisen toimistohuoneen. Karttaa tuijottava mies näytti vähintäänkin helpottuneelta vallitsevasta hiljaisuudesta, joka oli katkaissut tuon reilun kaksituntisen väittelyn puoli minuuttia ja kaksi kupillista halpaa, liian vahvaa, ja jälkimaultaan kitkerää sumppia sitten. »No mitä sanot, Taaninen?» Karppinen katkaisi hiljaisuuden äänensävyllä, josta erottui selvä tympääntyneisyyden vivahde.


Karppinen heittäytyi vanhassa, mutta tyylikkäässä nahkaisessa toimistotuolissaan nojaamaan rennosti taaksepäin antaen tuolin nitisevien jousien keinuttaa häntä mukavan rauhalliseen tahtiin. Kun heijaus hetken kuluttua loppui, mies jäi loikoilemaan tottuneen oloisesti syvälle muhkeaan laiskanlinnaansa ja tuijotti Taanista odottava ilme kasvoillaan kädet leppoisasti pullean vatsan päällä.


Taanisen ilme ei värähtänytkään. Hän hengitti rauhallisen raskaasti, kuin väkinäisesti ja tuijotti yhä lumottuna asemakaavaa, jonka oikeassa alakulmassa luki isolla ’Tyrvänperän Lomakeidas Oy’ ja pienemmällä fontilla sen alapuolella kahvitahran vieressä ’suunnitelma 1 vaihe 1’.


Taaninen ei viitsinyt vaivaantua siirtämään katsettaan epäsiistien paperipinojen, mappien ja kansioiden takana istuvaan Karppiseen. Karppinen oli kuvottava. Myös hänen työhuoneensa ja työpöytänsä olivat kuvottavia. Kaiken turhan paperisälän ja epäonnistuneiden projektimappien joukossa pöydällä lojui myös kyniä, vanhoja take away- kahvikuppeja, puolikas nenäliinapaketti, paperinitoja, irtonaisia klemmareita ja vanha kulunut, valjun mintunvihreän värinen taittomallinen pöytälamppu, jonka varteen painetussa magneetissa roikkui käytettyjä kuminauhoja.


Itse toimistohuone oli jäänyt auttamattomasti edelliselle vuosisadalle valjun mintunvihreän seinämaalin aikakaudelle. Maali oli paikoin rapissut lattialle ja jäänyt siihen tallottavaksi. Katto oli rapattu valkoiseksi ja valkoiset halogeenivalaisimet valaisivat kolkon kylmästi muutenkin epäsiistiä ja karulla tavalla sisustettua huonetta.


»Mistä?», Taaninen kiusasi. Hän tiesi varsin hyvin, mitä Karppinen häneltä tivasi, mutta tällä hetkellä häntä ärsytti toden teolla koko pahuksen lomakyläidea.


Itse asiassa oli ärsyttänyt jo siitä hetkestä lähtien, kun Karppinen oli ehdottanut häntä mukaan tähän projektiin. Edellisen projektin epäonnistuminen Taanisen kannalta oli pitkälti Karppisen syytä, ja siitä johtuvat henkilökohtaiset rasitteet piinasivat Taanista tänä päivänä, vaikka tapauksesta oli aikaa jo useampi kuukausi. Taaninen oli kyllä kieltäytynyt nykyisestä kunniasta, mutta Karppisen taitava suostuttelukyky ja imartelu olivat tehneet tehtävänsä kiitettävästi ja Taaninen oli jäänyt ansaan kuin rapu mertaan. Epätodellinen tilanne hänen kaltaiselleen miehelle. Ulospääsyä ei tällä kerralla näyttänyt olevan.


»No tästä ideasta?» Karppinen näytti kiivaammalta kuin kymmenen sekuntia sitten ja hänen turhautumisensa tilanteen etenemättömyyteen alkoi myös näkyä.


Sekös Taanista miellytti, hemmetin Karppinen. Taaninen ei ole koskaan ollut mitenkään mieltynyt Karppiseen. Hänen mielestään koko äijä olisi voitu lähettää Karppiskan matkaan, kun sen muija otti ja lähti. Eikä ihme, kuka tuollaista lahnaa nyt katselisi.


Karppinen oli pelannut ikänsä uhkapelejä ja siinä vaiheessa, kun talo meni alta, meni muijakin. Vaikeudet seurasivat toisiaan, ulosotto tuli kimppuun, vatsahaava diagnoosi soitettiin keskussairaalasta ja Karppinen ratkesi ryyppäämään. Silti jollain ihmeen kepuloinnilla hän oli onnistunut pitämään virkansa kunnantalolla.


Taaninen vilkaisi Karppista kulmiensa alta kysyvällä ilmeellä ja nojasi pöytään, mutta ei sanonut mitään.


»Voi jumalauta Taaninen», Karppinen korotti ääntään kimpaantuneena ja nousi tuolistaan kiivaasti käsiään pöydän pintaan läimäyttäen. »Etkö sää nyt tajua? Tähän on jo satsattu liikaa aikaa ja valuuttaa. Isot rahat odottavat! Mikä mättää?» Karppinen jäi tuijottamaan Taanista ja puhisi hengästyneenä äskeisestä kimpaantumisestaan.


Taaninen istui yhä hiljaa. Hän hörppäsi kahvia huumori kupistaan, jossa luki ”sontaa saa mitään tekemättäkin” ja nojasi tuolissa taaksepäin jääden miettivään olotilaan. Karppinen tuhahti pitkästyneenä ja käveli ikkunan luo jääden tuijottamaan läkähtyneen kaupungin hälinää.


Avoimesta sivuikkunasta sisälle luikahtanut tuuli tarttui Karppisesta lemuavaan hikeen ja laahasi siitä syntynyttä löyhkää ympäri toimistoa saavuttaen myös Taanisen aristokraattisen, sensuellin hajuaistin saaden omistajansa tuntemaan suoranaista piinaa ja puistattavaa inhoa. Haju muistutti suolasilliä.


Ilma toimistossa oli tukahduttavan kostea. Säätilassa ei ollut tapahtunut muutosta moneen viikkoon, minkä ansiosta kaupunkilaiset olivat saaneet nauttia tuskallisesta helleaallosta jo pidemmän aikaa. Se sai ihmiset vihaisiksi, närkästyneiksi, apaattisiksi ja veltoiksi. Kaikilla oli pinna kireällä kuumuuden takia. Hiki lähmäsi vaatteet tiukasti iholle ja hiukset lässähtävät ja jäivät roikkumaan hien painosta miten sattuivat.


Toimiston nurkassa, Karppisen pöydän takana oli taso, jonka päällä hyrräsi matalaääninen tuuletin. Tuulettimen suojaritilässä olevat pyörimisvauhdista kertovat nauhat sojottivat suorina horisontaalisessa asennossa väpättäen vimmatusti. Näytti siltä, kuin ne koittivat viimeisillä voimillaan pitää ritilästä kiinni, jotteivat irtoaisi tuulettimen tuottaman ilmavirran vaikutuksesta.


Taaninen istua rötkötti toimiston nahkatuolissa katse tiukasti tuulettimen väpättävissä nauhoissa. Masiina hurisi väsyttävän tasaisesti, nauhat pitivät ihmeellistä läpsytys ääntä.


Taaninen tuijotti nauhoja silmät kuivina. Hänen aivonsa eivät kyenneet enää työskentelemään. Hän saattoi nähdä, miten ikkunasta sisään livahtanut kuuma tuulenvire kuljetti Karppisen hikeä ympäri toimistoa tiputtaen sitä tippoina pöydälle, lattialle, tuoleille, seinille… joka paikkaan. Tuulettimen eteen päästyään hikitipat sinkoutuisivat pieninä, kirvelevinä pisaraohjuksina mikä mihinkin, mahdollisesti jopa Taanisen kauniisti päivettyneelle iholle, jonka oikean sävyisen rusketuksen saamisessa oli ollut kova työ.


Karppinen hikosi ja puhisi ikkunan edessä ja paskasillihiki haisi toimistossa, koko toimisto oli täynnä Karppista ja se vaan hikosi. Taaninen tunsi, miten hänen sykkeensä nousi ja verenpaine kohoili uhkaavasti. Toimistossa vallitseva happivaje oksetti Taanista ja sai tämän kakomaan henkeä. Hänen oli päästävä täältä pois. Hänen mittansa oli täynnä.


Karppisen takakalju kiilsi toimiston valkoisessa kattovalaistuksessa. Muutama hius haiven peitti päätä takaa, niska oli lyhyt ja tukeva. Kauluspaidan kauluksen keltainen likavana reunusti Karppisen jytkyä niskaa. Kauluspaidan ylin nappi oli auki ja kravatti roikkui löysästi rinnuksen päällä.


Hikinen iltapäivä pakotti Karppisen tahkaisemaan otsalla valuvat hikipisarat kämmenselällään. Mahtoi tehdä äijällä pahaa tällainen ilma, Taaninen tuumi ja hörppäsi kahvia. Se oli ainoa asia, mikä tässä huoneessa oli vähänkään viileää. Taaninen irvisti ja jätti loppukahvin juomatta.


Hän vilkuili Karppista, joka raapi valtavaa vatsaansa. Kauluspaidan napit pingottuivat tiukasti vatsan päällä paidan ollessa kiinni. Komeuden kruunasi liian tiukalle vedetty nahkavyö, jonka päällä vatsa pullotti.


Taaninen vastasi, »motiivit.»


»Mitkä motiivit?!», Karppinen tiuskaisi.


»Sun motiivisi. Suuntasi on muuttunut lähtötilanteesta liian jyrkästi. Ethän sä nyt voi viattomia asukkaita tollalailla…»


»Tässä ei enää kysytä sun mielipiteitä minun motiiveistani. Jos valtuusto päättää jotain niin se on niin ja tässä toimitaan just sen mukaan.» Karppinen katsoi ärsyyntynyttä Taanista henkiriepu pihisten.


»Sä olet ollut tässä jo niin kauan mukana, et ei me voida palkata ketään muutakaan. Vai rahaako sä haluat, täh?» Karppinen uhosi Taaniselle.


»Helvetin kuustoista mä sanon…» Taanista ärsytti rankasti.


»Sää mittää sano, pistetään muutama kymppitonni lisää liksaa niin eiköhän ala sullakin toi yhteistyöhalukkuus taas kukoistamaan.»


»Hemmetti sun kanssasi», Taaninen huusi, nousi kiivaasti tuolista ja käveli ovelle lähteäkseen.


Silloin hän tunsi sen…tuo tuoksu… se oli jotain, mikä soti kaikkea tätä nykyistä tilaa vastaan. Se oli runsaan kevyttä, myskistä, miehistä, mutta sensuellia. Max veti syvään henkeä ja imi jokaisen pienen hiukkasen tuota jumalaista tuoksua, joka kunnantalon käytävältä tunkeutui hänen herkkään nenäänsä. Kuin huumetta, tunnelmallista romantiikkaa, läheisyyttä, himoa, kiihkoa… täydellisyyttä itsessään…Max mietti…


Max koitti vilkuilla käytävälle nähdäkseen tuoksun kantajan. Ei ketään. Mennyt pois. Ohikiitävä nautinto, hetkellisen mielihyvän aiheuttanut pakkomielle...


»Tule takaisin ja istu alas! Sää et lähde mihinkään niin kauan, kunnes tämä sotku on selvitetty.» Karppinen karjui vihaisena.


Taaninen vilkaisi laiskan vihaisesti Karppiseen, joka viittoi Taanista takaisin istumaan ja pyyhki hikeä otsaltaan. Sen ruskeat silmätkin näyttivät hikoilevan. Taaninen pudisti päätään, kääntyi vastahakoisesti ovelta takaisin huoneeseen ja iski istumalihaksensa takaisin penkkiin.


»No niin. Tää homma menee nyt niin, että me edetään kuten on suunniteltu. Sää pakkaat kimpus ja kampsus ja painut sinne perähikiään. Siellä on talo sulle valmiina. Asetut sinne ja odotat uusia ohjeita. Palkkiosta puolet tulee sun tilille, kun olet siellä, ja loput tehtävän suorittamisen jälkeen. Sen jälkeen mulle on aivan sama, mitä teet. Onko selvä?» Karppinen katsoi Taanista häijysti uhoten. Taanista kuvotti.


»Onko selvä!?» Karppinen kysyi toistamiseen, nyt huomattavasti hitaammalla tempolla ja selkeämmällä artikuloinnilla.


»On on, ei tarvi huutaa», Taaninen äyskäisi takaisin.


»Hyvä. Ja nyt painu kotiisi. Minulla on toinen tapaaminen ja aikataulu mättää jo nyt. Muuttoauto on ovellasi kolmen tunnin päästä.»


»Tämä selvä!»


Taaninen nousi vihaisesti tiuskien, painui ovelle ja paiskasi oven perässään kiinni. Karppinen seurasi Taanisen menoa ivallisen mielihyvän hehkuessa hänen kasvoillaan. Kun hän oli yksin, hän nosti lankapuhelimen luurin korvalleen ja sanoi:


»Anni, soita Helgelälle. Eikä muita puheluita tänään.» Sitten hän laski luurin ja jäi katsomaan asemakaavakarttaa. Kartta esitti laajaa viheraluetta ja sen vieressä olevaa vesistöä, jotka olivat osittain kunnan, osittain yksityisten maanomistajien omistuksessa lohkoina. Karppinen hymyili. Puhelin soi. Hän nosti luurin rivakasti korvalleen.


»Karppinen!... ah, Helgelä, onhan suunnitelma edennyt suunnitellusti?... niin… hyvä!... Kyllä, tämä on meidän tilaisuutemme, toista emme ehkä enää saa. Se on iskettävä nyt… Pää kylmänä vain… Taaninen lähtee tänään liikkeelle, tapaat hänet siellä… Ja muista, ei sanaakaan muille, käyttäydyt aivan kuten kuka tahansa psykologi, onko selvä?... Mainiota, kuulemiin.»


Karppinen laski luurin ja hymyili.


Muutto


Nuhruinen pakettiauton rämä pakitti omakotitalon pihaan liian lujaa ajaen pihatien reunalla olevan kalliin postilaatikon kumoon. Max havahtui meteliin ja ryntäsi paikalle. Kaksi löysän näköistä retkua valui autosta pihamaalle. Toinen sylkäisi ruskean mällin suustaan kumollaan olevan kalliin postilaatikon kylkeen kaivellen samalla muniaan ja paiskasi auton oven perässään kiinni. Hontelompi jätkä ilmestyi hanttimiehen puolelta omituinen virne naamallaan.


»Oisit nyt vähän kattonu mihin peruutat…», hontelompi marisi väsyneellä äänellä.


»Hmph», vastasi toinen välinpitämättömänä. Retkut laahustivat Maxia kohti, joka puolestaan huusi kalliin postilaatikon kumoon ajamisesta.


» Oletko sokea vai eikö sulla ole peilejä siinä autossasi?» Max raivosi.


»Täh?» Kysyi kuski, ja painoi uuden mällin huuleensa.


»Niin minä kysyin, oletko sokea, kun et tuota postilaatikkoa huomannut?», Max huusi. Maxia harmitti uusi vastoinkäyminen. Tämä päivä ei ollut alkanut kovinkaan loistokkaasti toimistolla, eikä se näyttänyt jatkuvankaan kovin hyvin.


»Ei tarvi huutaa, ei me kuuroja olla», totesi isompi mies, ja jatkoi.


»Täällä on kuulemma joku muuttokuorma?» Retkut laahustivat lähemmäs Maxin taloa ja koittivat vilkuilla muuttolaatikoita.


»No niinhän täällä on… tuollako rotiskolla meinasitte kuskata?» Max kysyi epäilevään sävyyn ja osoitti pihalla seisovaa punaista, ruosteen koristamaa vanhaa Toyotaa.


»No tuollapa juuri. Onko sulla jotain valittamista?»


»Meinaanpa vaan, että ei taida matkan varrelle kovinkaan montaa autokorjaamoa osua…»


»Vittuileks sää meille?» Huitelo kysyi.


»Mä mitään vittuile. Näkeehän sen jo, ettei tuolla viedä edes terveisiä mummolaan.»


»Annas jätkä olla tai saat kantaa itse kuormasi autoon», kuski huusi.


»Oho!» Max oli äimistynyt.


»Mitä oho?», kysyi huitelo.


»Että se on pomo sitten pistänyt kunnolla tuulemaan, kun mulle oikein kantomiehetkin maksoi…» Max seisoi pihalla kädet taskussa ja arvosteli katseellaan autoa. Hän ei ollut uskoa silmiään. Hänellä itsellään oli sentään liikennekelpoinen Audi tallissa, viime vuoden mallistosta. Jotain tasoa nyt pitäisi tässäkin touhussa olla.


»Maksoi mitä maksoi. Niin että, onko niitä muuttolaatikoita vai ei?», kuski kysyi.


Max huokaisi syvään ja painoi kasvot käsiinsä.


»On on niitä, ja muutakin. Siinä ne ovat eteisessä, pistäkää kyytiin.» Max osoitti huokaisten taloa ja vahti, että homma pysyi hanskassa. Häntä väsytti. Häntä väsytti monet unettomat yöt ja naapurissa yötä päivää haukkuva koira. Ja koska hän ei saanut nukuttua, hän oli ärtyneellä tuulella. Häntä ärsytti tämänhetkinen työprojekti Karppisella, joka oli lähtenyt käsistä pari kuukautta sitten ja nyt häntä ärsytti tuo muuttokaksikko, joka muistutti lähinnä maalta löydettyä viljelijäpariskuntaa ammattimuuttomiesten sijaan.


Ehkä maisemanvaihdos tekee hänelle ihan hyvää. Ehkä hänen kuuluukin lähteä välillä uusiin seikkailuihin, nähdä uusia paikkoja ja tutustua uusiin ihmisiin. Ehkä tämä on jonkinlainen merkki? Ehkä näin kuuluukin käydä? Mistä sen tietää? Jospa se mieliala muuttuu, kun pääsee tien päälle karistamaan kaupungin pölyt jaloistaan. Max alkoi tuntea jo lievää mielihyvää ajatuksistaan. Uusi jakso odottaa häntä. Ei olisi rutiininomaista aamutreeniä liikennekatkuisessa keskuspuistossa, ei olisi mäkättävää Karppista, ei olisi jatkuvaa kiirettä, hosumista ja tuskailua asioiden etenemisestä. Ei olisi aikaisia aamuja… olisi vain… hän ja syvä uni.


Max istui autossa. Kello oli puoli kahdeksan illalla ja ilma oli yhä kuuma. Hän oli laittanut navigaattorin hakukenttään ’Tyrvänperän Maalaismutka’, mutta navigaattori ei ollut tuntenut paikkaa. Max oli syöttänyt sitten pelkän ’Tyrvänperä’. Kohde löytyi. Kartta näytti vihreää aluetta, minkä keskellä oli punainen täplä. Täplän vieressä oli sininen laikku, varmaan järvi, Max tuumi. Vaikuttaa lupaavalta, Max mumisi ironiseen sävyyn ja lähti liikkeelle.


Auton radiosta kuului rauhallisen miesäänen selostama toivekonsertti. Puhe vaihtui laulutoiveeseen ja kun laulu oli juuri loppumaisillaan, rauhallinen miesääni puhui loppusointujen päälle ylistäen toivetta ja siirtyi seuraavaan toiveeseen. Tämä oli sellaista tuiki tavallista koti-illan höpinää, leppoisaa koti-iltaa, saunan jälkeistä yhdessäoloa saunakaljan kanssa, sellaista perushömppää.


Mutta ei automatkaa kuumassa ilmassa kolkkaan, jota edes navigaattori ei tuntenut. Eikä varsinkaan tätä olotilaa, joka sisälsi kaikki mahdolliset paskahalvauksen oireet, retkut muuttomiehet, mulkkumaisen pomon, otsahien ja tuppukylän hevon… siellä.


Max havahtui äkkiä omia ajatuksiaan. Mikä sinun on? Itse rauhallisuus? Et ole ollut oma itsesi pitkään aikaan. Rauhoitu, rentoudu ja vedä syvään henkeä, Max koulutti itseään. Hektinen elämä oli saanut hänet yli valppaaksi, hän eli jatkuvasti tuntosarvet pystyssä valmiina reagoimaan. Rauhoitu hyvä mies! Ja hengitä! Muista hengittää, oli hänen joogaopettajansakin sanonut hänelle turhankin usein. Noin… hyvä.


Max olisi halunnut istua kotonaan omassa yksinäisyydessään, nauttimassa sinkkumiehen ylellisestä elämänlaadustaan, omassa porealtaassaan tumma lager kourassaan. Mutta ei, hän istui hyvin ilmastoidussa autossaan matkalla kohti valheita ja petosta, jotka mulkvisti-Karppinen oli suunnitellut yhdessä kera muiden näätien.


Maxin Audi kiidätteli kaupungista ulos johtavaa tietä. Edessä aukeni tyhjyys, auringon löllöksi raiskaama pikitie, kolkot pellot ja autiot metsät. Vastaan ei tullut autoja, ainoastaan tuulenpesiä, jotka olivat yhtä eksyksissä kuin Taaninenkin. Max tuijotti tyhjyyteen lasittuneella ilmeellään jäänsiniset silmät auki-asentoon kuivuneina.


Reilun tunnin ajomatkan jälkeen tähän asti hiljaa ollut navigaattori heräsi eloon ja antoi ohjeita: ’Tee U-käännös, tee U-käännös’, navigaattorin passiivinen naisääni hoki. Tie jatkui suoraan eteenpäin, eikä takanakaan ollut ollut mitään viimeiseen sataan viiteenkymmeneen kilometriin. Minkä ihmeen takia tässä pitäisi tehdä U-käännös, Max ihmetteli jähmettyneellä ilmeellään evääkään väräyttämättä. Vitut, hän ajatteli ja polki kaasua lujempaa. ’ Tee U-käännös’, toisti navigaattori. Vitut, hän ajatteli uudestaan, ja puristi rattia kovempaa. Hän tunsi, miten hänen sydämensä syke alkoi kiihtyä ja kylmä hiki hiipi ohimoilla kohti otsalohkoa. Maxin silmissä vilisi Karppisen vahingoniloinen, ilkikurinen nauru, naurettava asemakaavasuunnitelma ja retkut muuttomiehet.


Pum pum pum sanoi sydän kiivaammin ja kiivaammin, Karppinen nauroi äskeistä lujemmin ja tökki Maxia tikulla ärsyttääkseen kunnolla samalla, kun muuttoretkut ajoivat kumollaan olevan kalliin postilaatikon yli uudestaan ja uudestaan ja uudestaan…


Max haukkoi henkeä silmät kirvelevästä hiestä sumeana ja hiestä märät kädet puristivat rattia rystyset valkoisina, kun hän survoi kaasun pohjaan niin, että auto melkein nousi ilmaan räjähtävän voiman vaikutuksesta. Max kiisi autollaan kuin raketti ja saavutti 230 kilometrin tuntinopeuden.


»Perhana!» Max huusi samalla, kun paineli suoraan liittymänsä ohi. ’Tee U-käännös’, muija huusi navigaattorissa, ’tee U-käännös’.


»Voi kilin kellit!», Max kirosi ääneen huutaen ja löi jarrut pohjaan. Auto pyöri renkaiden päällä kuumalla asfaltilla kuin puolukka kourassa, Max rutisti rattia minkä kykeni ja survoi jarrua eikä muistanut mitään autokoulun opetuksista tällaisessa tilanteessa.


»Saatana!» Max huusi, kun auto pyyhälsi kylki edellä kohti Tyrvänperän liittymää. Renkaat huusivat ja savusivat ja Max luuli jo hetkensä tulleen, kun auto teki äkkipysähdyksen nousten sivusuunnassa kahden renkaan varaan 45 asteen kulmaan, pysyi siinä hetken ja mätkähti sitten alas kaikille renkailleen.


Sitten oli hiljaista. Yksinäinen auto kyyhötti läkähtyneenä kuumalla tiellä. Renkaista lähtenyt sankka jarrutussavu hälveni pikkuhiljaa ja hävisi ylös kuumalle kesätaivaalle.


Max rutisti yhä huohottaen rattia, jalat vatkasivat adrenaliinin yliannostuksesta ja silmät tuijottivat jännityksestä salpaantuneina suoraan eteenpäin. Hän katseli edessään olevaa kylttiä, joka seisoi vain muutaman sentin päästä Audin keulasta. ’Tyrvänperä’, siinä luki. Tai lukisi, ellei kylän vitsiniekka olisi muuttanut T-kirjainta K-kirjaimeksi. Nulikat, Max manasi ja painoi päänsä raskaasti alas. Otsa osui tööttiin ja töötti jäi soimaan. Radio soitti ikivihreää klassikkoa kuumasta asfalttitiestä. Aurinko paahtoi mustaa autoa, pöly leijui ilmassa. Turvatyyny pamahti.









Talo Numero 16


Paikka: Tyrvänperän Maalaismutka. Aika: kaksi päivää myöhemmin 10.8.2023 vähän jälkeen kukonlaulun:


Ensimmäinen Risteävä Sivukatu. Niin luki kyltissä, joka ilmoittaa kadun nimen. Kadulla oli nyt hiljaista, olihan kello vasta kuusi aamulla. Mutta voi miten niin kaunista ja leppoisaa. Aurinko loi päivän ensisäteensä kuluneelle, epätasaiselle asfalttipinnalle, kadunvarsilla kasvavien suurten koivujen ja tammien lehville ja tien varrella kevyesti nukkuviin omakotitaloihin.


Lintupariskunta vaihtoi kuulumisia yhdessä puussa, toisessa puussa kaksi oravaa otti mittaa kiipeilytaidoistaan juoksemalla runkoa ylös ja alas. Ilma tuoksui aamuisen makealta, aavistuksen kostealta, mutta ah, niin hunajaiselta.


Jos jäi seisomaan kadulle siihen kohtaan, mihin auringonsäde osui, ja suuntasi nenänsä kohti aurinkoa, saattoi tuntea säteen kutittelevan nenän pintaa. Jopa niin, että sitä joutuu tahtomattaan ihan rapsuttelemaan, sitten nipristelemään ja lopuksi muljauttelemaan koko kasvoja niin, että tekijä näytti vähintäänkin pöllähtäneeltä.


Kyseisen kadun varrella sijaitsi myös talo numero 16. Kuten myös kaikki talot ykkösestä viiteentoista ja seitsemännestätoista kahteenkymmeneenkolmeen. Mutta numero 16 oli jo hereillä. Max hääräili uudessa kodissaan muuttolaatikoiden keskellä. Hän kompuroi laatikoiden lomassa ja onnistui omasta mielestään suhteellisen näppärästi luovimaan tiensä keittiön sivuikkunan luo. Hän avasi osittain jumiutuneen tuuletusikkunan ja nuuhkaisi sisään tulvivaa aurinkoisen lämmintä aamuilmaa.


Max oli saapunut pari päivää sitten Tyrvänperän Maalaismutkaan ja melskannut siitä asti itsensä kanssa sekavissa tunnevyöryissä.


Hän muisteli, miten oli tehnyt muuttoa tänne väsyneenä, turhautuneena. Vastahakoisesti pärräten hän oli manaillut mielessään viimeaikaisia tapahtumia ja liian vähäisiä yöuniaan. Kahvi olisi voinut auttaa, mutta keitin oli rikkoontunut muuttokuljetuksessa. Max oli siis ollut ilman kahvia jo toista päivää, ja sen huomasi.


Fiksu, älykäs ja sensuelli, aina malttinsa pitävä nuori mies oli ollut nyt jotain aivan muuta kuin fiksu ja malttinsa pitävä. Hän oli paiskonut tavaroitaan, laahannut vastentahtoisesti huonekalujaan aiheuttaen naarmuja parkettiin, kironnut pomoaan ja muuton suorittaneita retkuja, tiputtanut vasaran kaksi kertaa varpailleen ja lyönyt sillä kerran sormeensa rempatessaan kohdetta, johon ei olisi tarvinnut lainkaan vasaraa ja muuta pientä kahlausta siinä ohessa.


Näin äkkiseltään ajateltuna oli käsittämätöntä, että Max yleensäkään oli ollut noin tyyni, kun otti huomioon, ettei hän ollut saanut kofeiinin tippaakaan moneen päivään.


Kaikista sattumuksistaan huolimatta Max oli kuin olikin saanut kotinsa oikein viihtyisäksi…miehelle. Hän oli katsellut suht ylpeänä aikaansaannostaan ja hymyillyt itselleen. Hyvä, hän oli tokaissut ääneen …vaikkei se vetänytkään vertoja hänen modernille kaupunkiasunnolleen.


Maxin teki mieli vahvaa sumppia. Ruotsalaiseen tyyliin, sellaista tervaa, jossa lusikka suli. Hän tunsi ikävien vieroitusoireiden hiipivän pääkopan sisälle aiheuttaen aistiharhoja, vapinaa ja ärsyyntymistä. Ne olivat kaikki niitä ominaisuuksia, jotka Max luetteli vääjäämättä astetta löyhempiälyisen yksilön perusluonteenpiirteiksi. Ne eivät sopineet hänen arvolleen, hänen aristokraattiselle mentaliteetilleen, vaikkei hänen veressään ollut rahtuakaan aristokraattista dna:ta. Mutta näin hän ajatteli.


Hän muisteli, että oli nähnyt kylällä kadunkulmassa pienen kahvilan. Hän hakisi sieltä kahvia. Ja samalla hän hakisi uuden kahvinkeittimen rikkoutuneen tilalle.


Tätä miettiessään hän huomasi ihmetelleensä, miksei ollut aiemmin hakenut kylältä kahviaan. Se johtui viime päivien tapahtumista, hän puolusti itseään. Toivoton matka Tyrvänperään, epäpätevät muuttoretkut ja niistä stressaaminen, Karppinen pölhöine ideoineen, kahvinkeittimen hajoaminen… niin ja kalliin postilaatikon hajoaminen hän listasi.


Voi hevon heinä hän tivasi ja sai ikävän olonsa takaisin. Siitä harmistuneena hän nappasi kirotun vasaransa ja heitti sen päin seinää. Vasara meni vauhdikkaasti seinästä puoliksi läpi ja jäi siihen pystyyn. Nyt vasta Maxia harmittikin. ETTÄ PITI MENNÄ TÄMÄKIN MÖHLIMÄÄN! Max raivosi tosissaan. Ei ollut lainkaan hänen tapaistaan.


Hän istuutui sohvalle rauhoittumaan ja katsoi seinästä törröttävää vasaraa. Millähän tuonkin nyt korjaat, hän kysyi itseltään syvään huokaisten. Max kurottautui puoli metriä vasemmalle pikkupöydälle päin, tarttui pöydällä olevaan post it- paperinippuun ja kynään ja alkoi listata: osta kahvia, kahvinkeitin, järkeä ja uusi elämä.


Sitten hän sujautti paperinipun taskuunsa kynä kaverinaan, vilkaisi kelloaan, mikä oli jo varttia vaille kahdeksan ja nousi sohvalta. Kahvila aukesi kahdeksalta. Hän nappasi takkinsa naulakosta ja käveli seinässä olevan vasaran ohi siihen vilkaisematta ja mutisi, taidan laittaa tuohon taulun.









Saanko Esitellä: ”Kylähullu” Lahikainen, Konstaapeli Loponen Ja Kylän Ämmät


Aurinko lämmitti jo suhteellisen mukavasti, kun Max lähti kävellen kohti Café Papua. Mutta ei päässyt pihamaataan pidemmälle, kun hän kuuli omituista mylvintää ja pelokasta kirkumista. Max pysähtyi niille sijoilleen ja lopetti hetkeksi jopa hengittämisensä kuullakseen paremmin tarkkailemansa äänen lähdettä.


Hän ei ollut koskaan aiemmin kuullut mitään vastaavaa, mitään yhtä raastavaa, mitään yhtä selkäpiitä karmivaa. Kirkuminen taas olisi voinut olla lähtöisin pelästyneen pikkupojan äänihuulista, mutta mitä lähemmäs ääni tuli, äänen alkuperä hämmensi Maxia enemmän ja enemmän, kunnes hänen oli muutettava kantansa äänen alkuperästä.


Hän nimittäin näki, miten pieni, pullea mies tuli lujaa vauhtia polkupyörällä kylää kohti kirkuen kuin neiti. Mitä ihm… Max aloitti, muttei ehtinyt jatkamaan lausettaan loppuun, kun pullukan perässä tuli toinen polkupyöräilijä, ja tämä mylvi. Max ei ollut uskoa silmiään. Hän seisoi pihallaan suu ihmetyksestä auki ja tuijotti sanattomana.


Perässä tulleella miehellä ei ollut vaatteita päällä, hän oli alasti. Kädessään hänellä oli musta dildo, jota heilutti villisti. Pyörän perässä oli omituinen kyhäelmä, mikä muistutti pientä auton peräkärryä. Kärryssä oli jos jonkin moista kolisevaa romua, rättiä ja sontaa. Mennessään mies hoilasi jotain, josta Max ei saanut selvää. Eikä Max ollut siitäkään ihan varma, oliko miehellä ollut päässään armeijan nasse vai ei… Max otti nyt rivakasti pitkiä askelia pysyäkseen heppujen perässä. Hän oli päättänyt ottaa selvää, kuka aiheutti mellakkaa heti aamutuimaan ja mistä oikein oli kyse.


Samaan aikaan kunnantalolla konstaapeli Loponen nautti kinuskikastikkeella kuorrutettua omenapiirakkaa toimistonsa työpöydän ääressä; ulko-ovesta heti vasemmalle, raput ylös, käytävää eteenpäin ja kolmas ovi oikealla. ’Konstaapeli Loponen’, luki huoneen ovessa. Jo viidettätoista vuotta. Niin kauan Loponen oli toiminut Tyrvänperässä konstaapelina.


Itseasiassa, se oli ollut täysin sattuman sanelemaa, että Loponen oli saanut kyseisen viran. Hän nimittäin oli jäljittänyt erään yhteiskuntaan epäsopivan yksilön (rikollisesta on siis kyse) Tyrvänperään – aika tarkkaan viitisentoista vuotta sitten, poliisiuransa alussa, innokkaana keltanokkana. Kaverin kiinni saatuaan Loponen toimitti hänet tunnollisesti kylän poliisille, joka parahultaiseen aikaan oli suorittamassa rekrytointia saadakseen itselleen seuraajan. Loponen oli marssinut sisään kunnantaloon raahaten rikollista perässään, suunnistanut konstaapelin toimistoon rekryjonon ohitse, paiskannut kaverin silloisen konstaapelin jalkoihin ja tokaissut ”panes putkaan.”


Ei siinä kissaa kummoisempaa ehditty silloin maaritella, kun pitkään etsitty tihulainen vaikeroi lievästi piestynä kunnantalon lattialla. Tapaus teki lähtemättömän vaikutuksen silloiseen eläköityvään konstaapeliin, ja hän palkkasi nuoren Loposen siltä näkemältä. ”Teot puhuvat puolestaan”, oli hän jälkeenpäin sanonut.


Siitä lähtien Loponen oli istunut kunnantalon toimistossa. Rikollisia hän ei kuitenkaan ollut saanut sen jälkeen kiinni ainoatakaan... johtunee Tyrvänperän heikosta rikolliskannasta. Mutta, palatkaamme takaisin nykyhetkeen.


Kadulta kuuluva mylvintä ja kirkuminen oli niin ikään keskeyttänyt Loposen joka aamuisen herkutteluhetken. Hän oli silmiin nähden näreissään ja paiskasi lusikan pulleasta kätösestään pöydälle mumisten jotain epäselvää suu täynnä piirakkaa ja kinuski suupielestä valuen, nousi tuolistaan vaivalloisesti ylös, kipitti ikkunan luo, avasi sen apposen ammolleen ja tunki itsensä puoliksi ikkunasta ulos nähdäkseen tuon möykän aiheuttajan. Silloin Loponen näki Lahikaisen, joka polki rivakasti kylän raittia ja mylvi mennessään. Lahikainen ei nimittäin ollut ensikertaa aiheuttamassa hämmennystä kylän raitilla.


Loponen muistaa Lahikaisen häiriköineen kylällä siitä asti, kun Lahikainen muutti kylään muutama kuukausi sitten. Liekö vain ikävä yhteensattuma vai oliko Lahikaisella jotain Loposta vastaan, sitä ei tiedetä sanoa. Asiat nyt vain olivat näin ja niiden annettiin olla näin. Se ikään kuin kuului asiaan.


Pullea Loponen heristi nyrkkiään ikkunassa roikkuen ja huusi ”Saatanan Lahikainen sun törttöilysi loppuu nyt!”


Tällä välin Max, joka oli saavuttanut kunnantalon, kiinnitti huomionsa ikkunasta roikkuvaan Loposeen. Mies oli niin valtavan kokoinen, että hänen vartalonsa täytti koko ikkuna-aukon tiiviisti, ja loppuosa miehen löysästä vartalosta puristui kassaan kipeän näköisesti ikkunakarmeihin toimiston sisäpuolella.


Raivopäissään Loponen notkahtaa ikävän näköisesti ikkunareiässä alaspäin maan vetovoiman vetäessä 150-kiloisen heiluvan miehen massaa kohti tannerta, ja hetken näytti jo siltä, että hän tippuu. Max pidätti henkeään.


Lahikainen, joka hetki sitten polki ilkimulki nasse päässään, oli huomannut Loposen ahdingon, pysähtyi ja suuntasi katseensa kyseiseen ikkunaan. Loposen nähdessään hän alkoi ilkkua ilkikuriseen sävyynsä, ” sika saatana, tuo mulle värillistä liimaa niin mä korjaan ton sun naamas kuntoon, hää hähähähähä…!” Lahikainen nauroi ja pilkkasi rujolla äänellään. Sitten hän nousi takaisin pyöränsä satulaan ja jatkoi matkaansa kadoten kulman taakse edellä menneen pullukan perään omituista lauluaan hoilottaen.


Konstaapeli Loponen sen sijaan, hän roikkui yhä ikkunassa ja pihisi vihaisen oloisesti. Hänen vaalean sävyinen ihonsa oli tilanteen takia muuttunut ensin haalean punakaksi ja edelleen tumman punaisen sävyyn, jollaiseksi se näytti jäävän. Max seurasi kadulla, eikä ollut uskoa silmiään. Häntä säälitti ikkunasta roikkuvan miehen kohtalo tulla naurunalaiseksi koko kylän silmissä.


Lisäksi Maxia kummastutti kirkuvan miehen tilanne, miten hän oli joutunut takaa-ajetuksi. Ja häntä kuvotti perässä tullut mylvivä ”olento”, jonka viimeisimmät inhimillisyyden rippeet ovat mitä todennäköisimmin varisseet samaan aikaan, kun hän oppi puhumaan. Mihin hullulaan hän oli tullut?


Kesti tovin, ennen kuin Max sai rauhoitettua verkkokalvojensa näyn, taltioitua sen mappi ööhön ja palautettua normaalin hengitystahtinsa takaisin. Vasta tämän jälkeen hän saattoi palata alkuperäiseen suunnitelmaansa, nimittäin kahvin hakuun. Samalla hän vilkuili ympärilleen, josko kylällä olisi ollut sellainen kauppa, jossa myytiin kahvinkeittimiä. Hän ostaisi sen samalla reissulla.


Samaan aikaan Tyrvänperän Maalaistmutkan Pääkadun ja Ensimmäisen Risteävän Sivukadun kulmassa kävi kiivas puheensorina. Tämä kohtauspaikka on pienen matkaa eteenpäin kunnantalosta, Café Papua vastapäätä. Kyseisellä kohtauspaikalla seisoo kivijalkojen päällä Irmelin Salonki, kauneuden tyyssija ja kylän epävirallinen tietotoimisto. Irmelin Salongin edustalla päivystivät nimittäin kaikki kylän pahimmat juoruämmät. Joka päivä, mihin kellonaikaan tahansa. Oli Itse Irmeli Soikonperä (Irmelin Salongin omistaja), Jaana Rämö, Rissaska, konstaapeli Loposen vaimo Tyyne Loponen, nimismiehen vaimo Kaisa Julkula sekä kauppiaan vaimo, joka tunnettiin nimellä kauppiaan Vaimo.


Kyse oli uudesta miehestä, joka oli juuri muuttanut kylään. Asia oli nimittäin niin, että Kaisa Julkula oli nähnyt erään talon edessä muuttoauton myöhään illalla kaksi päivää sitten, ja nyt käytiin kiivasta ja ilmeisen tärkeää keskustelua siitä, kuka juoruämmistä tiesi eniten, ja kenen informatiivinen luulo sisälsi eniten faktaa. Kyseinen talo sijaitsi samalla puolen tietä, jolla Heta Riipilä asui, Ensimmäisellä Risteävällä Sivukadulla.


Jos tässä vaiheessa ihmettelet katujen kummallisia nimiä, niin se johtuu täysin noin sataviisikymmentä vuotta sitten tehdystä toimituksesta, jossa päätettiin antaa kylän kaduille nimet. Toimitusta näet hoiti kaksi kylän uskottua miestä, Jurppi ja Rele. Rele kartoitti katujen sijainteja ja Jurppi kirjasi ne ylös. Kun Rele sanoi, ”tässä on kylän ensimmäinen risteävä sivukatu”, niin Jurppi kirjoitti asian täsmälleen näin ylös muistiinpanoihinsa: ”ensimmäinen risteävä sivukatu”. Ideana oli ollut, tietenkin, että kylän ensimmäinen risteävä sivukatu saisi nimensä kauniin ympäristön mukaan, esimerkiksi ”sadan koivun puistotie”. Mutta eihän Jurppi sitä ollut hoksannut. Vastaavasti he olivat seisseet Tyrvänperän Maalaismutkan pääkadulla, ja Rele oli jälleen sanonut, ”tässä on Tyrvänperän Maalaismutkan pääkatu”, ja Jurppi kirjoitti sen ylös. Ideana oli ollut nimetä katu vanhojen, historiallisten rakennusten mukaan. Mutta…, no tiedätkin jo, voi Jurppi parkaa. Niin oli lista kadunnimistä sitten lähetetty postin mukana valtuustoon, jossa omituiset nimiehdotukset oli yksimielisesti hyväksytty sen enempiä ihmettelemättä. Päätös oli tullut kadunnimikylttien mukana kuukautta myöhemmin. Eikä kukaan koko Tyrvänperän Maalaismutkassa sanonut sanaakaan uusista kadunnimistä seisoessaan kylän ainokaisten kahden kadun kulmassa, nimittäin Ensimmäisen Risteävän Sivukadun ja Tyrvänperän Maalaismutkan Pääkadun risteyksessä, ja tuijottaessaan suu pelkkänä viiruna jumalattoman pitkiä nimikylttejä. Mutta palatkaamme takaisin nykypäivään tuolle kohtauspaikalle.


Kyseisen tienvarren sillä puolen tietä oli yhteensä 23 taloa. Kylältä päin laskettaessa Hetan talo oli neljäs, ja Maxin talo vasta kuudestoista. Tämä seikka huomioon ottaen oli perin kummallista, ettei Hetalla ollut minkäänlaista tietoa Maxin muuttamisesta hänen kadulleen. Mutta toisaalta, eipä ollut Hetallakaan juuri asiaa talon numero neljä jälkeiselle mutkittelevalle tieosuudelle valtatielle päin mentäessä.


»Kyllä minä sen ensimmäisenä ja vielä niin hyvin kuulkaa tuolta omalta pihaltani silloin satuin huomaamaan, kun ukkoni kanssa siinä takapihan pihakeinussa istuskeltiin. Ja juu, u, siinä se oli muuttoauto talon numero 16 edessä ja sinne vietiin kuulkaa mööpeliä jos toista. Siinä minä ukon kanssa kattelin ja juotiin iltateetä pihakeinussa,» Kaisa päti.


Kaisa Julkula oli varsin vakuuttuneen oloinen siitä, että hän oli vuoden kuumimman uutisen sanansaattaja. Rouva Julkula, joka oli jo kuudenkymmenenyhden vuoden, ja näin ollen kunniallisen naisen iän saavuttanut nainen, oli kylällä varsin arvostettu henkilö. Hän oli muun muassa perustanut kodittomien löytökissojen majatalon, ansioituneiden eläkeläisten valkosipulikerhon ja salaisen intiimiseuran sulkeutuneille naisille, jotka häpeävät omaa intimiteettiään ja itsensä koskettelua, joista yksikään taho ei ollut saanut varteenotettavaa kannatusta kyläläisten keskuudessa.


Varsinaista työtä Kaisa ei ollut tähänastisen elämänsä aikana tiettävästi tehnyt päivääkään. Mutta hän oli oikein aktiivisesti siivestellyt miehensä kukkarolla ja tyhjentänyt sitä säännölliseen tahtiin kerhotoimintoihinsa. Esimerkiksi löytökissojen majatalo oli herra Julkulan kustantama, kuin myös valkosipulikerhon vuosittainen jäsenlehti ja ylellinen ”hoitola” intiimialuehäveliäisyyden omaaville naikkosille.


Julkula oli hyvää hyvyyttään suostunut kustantamaan vaimonsa päähänpistot, olipahan tuo ainakin poissa tieltä hänen asioistaan. Luulen, että herra Julkulan mielenterveydelliset ongelmat ovat alkaneet jo näiltä ajoilta, neljäkymmentä vuotta sitten, mutta lähiaikoina alkanut Toni Lahikaisen pakkomielteisen kiusaamisen tarve puhkaisi herra Julkulan ongelmat kukkaan kertaheitolla. Ei sitä ihminen kaikkea kestä, ja niin joutui herra Julkula psykologille.


Kaisa Julkula oli kylläkin fiksu ja teräväkielinen nainen. Hän pukeutui myös fiksusti. Hänellä oli kylän laajin jakkupukulajitelma, mittavin erisävyisten punaisten korkokenkien kokoelma ja kamalimmat korvakorut.


Hänellä oli joka päivä hiukset kieputettu löysälle mutkalle yhdellä isolla nipsulla, kevyt meikki ja elegantti tuoksu. Tuoksu oli imelä, mutta silti elegantti. Ehkä jokin kukkaistuoksu, joka sopii vain yli viisikymppisille naisille. Hän käveli tyylikkäästi mannekiinikoulun oppien mukaisesti lanteita kepeästi heilauttaen ja hymyili viehkeästi vastaantuleville. Hän oli kylän äitihahmo, häneltä kysyttiin neuvoja ja hänelle uskottiin salaisuudet. Sen takia tällä kylällä kaikki tiesivätkin kaikkien asiat.


Mutta, vaikka kaikki olivat tästä tietoisia, se ei muuttanut kyläläisten kantaa Kaisaan. He arvostivat häntä siitä huolimatta. Heistä näet tuntui siltä, että jos kaikki tiesivät kaiken kaikista, kaikilla olisi turvallisempi olo kaiken kaikkiaan. Siinä kaikki. Ja kuka olisikaan parempi juoruamaan kylän asukkaiden asiat, kuin juoruilun mestari Kaisa Julkula.


»Juu juu, mutta minä se tiesin ensimmäisenä, että se on mies ja voi niin miten komea! Ihan tässä punastuu jo puhuessaan», hihitti Jaana Rämö, joka oli nuori ja viriili 27-vuotias koreapovinen ja hyvin viehättävä nainen. Ei lapsia. Hänen miehensä Jorma ei sellaisiin ole ehtinyt, liekö tuo edes halunnut… tai kyennyt. Mutta Jaana halusi. Hän halusi lapsia, lapsirakas kun oli. Ja kun hän ei saanut hoitoviettiään muuten tyydytettyä, hän hoiti kodittomia kissoja kodittomien kissojen majatalossa kolme kertaa viikossa… tai niin hän ainakin miehelleen väitti. Oli kuulemma hänen kutsumuksensa, mutta hänen ilmeensä paljasti aidon pettymyksen lapsettomuudesta. Kyllä kaikki sen tiesivät, ettei hän kissoja hoitanut, allerginen kun oli. Mutta, tämäkin oli yksi niistä kummallisista asioista, jotka kaikki tiesivät, mutta ei kukaan jaksanut välittää.


Jaana oli ulkoisilta avuiltaan oikein miellyttävää seuraa silmille. Nuori ja hoikka, vehnän väriset sileät hiukset olivat usein tiukalla ponnarilla päälaella, ampparivartalo ja runsaat rinnat. Jorma Rämö, Jaanan mies, oli onnenpekka. Tähän mielipiteeseen yhtyivät kylän kaikki miehet.


»Pidä sinä Jaana näppis irti siitä, varattu se on, naimisissa», sanoi Rissaska tietäväisenä.


»Ei ole naimisissa, vapaa on», tiesi Irmeli sanoa.


»Onko sillä nyt mitään merkitystä, koska varattuja akkoja tässä kaikki ollaan, mutta eikös hän tullut tänne nimismiehen sijaiseksi? Se Julkula kun on mennyt niin huonoksi niin nopeaan.»


Se oli kauppiaan vaimo, empaattinen ja ystävällinen, aina muista huolissaan. Häntä suretti valtavan paljon nimismiehen kohtalo Tonin kummallisen käytöksen takia. Hän oli myös uskovainen ja pastori Kopisen läheinen ja erittäin pitkäaikainen ystävä. Hänellä ja Kopisella oli hämärä suhde, josta molemmat hyötyivät. Kopinen sai ehtoollisviininsä kauppiaan vaimolta, joka piti Alkoa, ja kauppiaan vaimo sai sielunhoitoa kirkon takahuoneessa, jossa he monena iltana nauttivat yhdessä viiniin dipattuja öylättejä ja paransivat maailmaa.


He tiesivät toisistaan kaiken. Joidenkin mielestä ehkä liikaakin. Toisinaan heidän öylättimaistiaisensa keikkuivat pitkälle aamutunneille, eikä kukaan uskaltanut kysyä, pysyikö touhu siveellisenä vai ei. Ja kaikki sen nyt tiesivät, että kirkon alttarilla harrastettiin muutakin kuin haurautta.


Kopinen ja kauppiaan vaimo, joka ei silloin vielä ollut kauppiaan vaimo, olivat tavanneet ensimmäisen kerran Isolla Kylällä 25 vuotta 4 kuukautta ja 7 päivää sitten. Kauppiaan vaimo oli tuolloin istunut kirkonmenoilla Kopisen toimiessa pastorina. Kauppiaan vaimon vaaleat kutrit olivat vieneet Kopisen huomion, vastaavasti Kopisen kielellinen lahjakkuus ja alituinen silmäpeli messun aikana innostivat kauppiaan vaimon tekemään pastoriin lähempää tuttavuutta. Tarkkaa tietoa siitä, miten asiat tämän jälkeen etenivät, ei ole, mutta tiettävästi kyseisten kirkonmenojen jälkeen Kopinen oli kutsunut kauppiaan vaimon takahuoneeseen ”lähentymään Herran sanaan”. Tai sanotaanko asia toisella tavalla, ”tutustumaan Kopisen kielellisiin lahjoihin”. Varmasti miellyttävä kokemus kerta kaikkiaan, sillä näiden kahden ystävyys jatkui ja muuttui tiiviimmäksi.


Tilanne muuttui, kun Kopinen siirrettiin Tyrvänperän kirkon pastoriksi. Kauppiaan vaimo muutti tietenkin perässä. Olisi voinut luulla, että he olisivat menneet yhteen, vannoneet valan ja ostaneet oman pienen talon, pari omenapuuta ja kivan koiran, mutta Kopisen uskomukset tällaisesta olivat omien sanojensa mukaan ristiriitaiset. Hän pysyisi sinkkumiehenä, piste. Miksi? Piru sen tietää, muttei kerro. Eikä kerro Kopinenkaan. Kenellekään. Edes kauppiaan vaimolle.


Sattuipa sitten eräänä päivä, että kauppiaan vaimo kaupassa ollessaan sattui törmäämään kauppiaaseen. Turhautuneena Kopisen kieltäytymisestä kumppanikseen kauppiaan vaimo oli vitsillä pyytänyt kauppiasta kahville, ja yllätykseksi kauppias oli suostunut. Maantienharmaita hiuksiaan haroessaan punasteleva ja lievästi vaikeana oleva kauppias oli hymyillyt kauppiaan vaimolle koko kahvikupillisen ajan, sen jälkeen santsikupillisen ajan ja vielä samana iltana jatkoilla kauppiaan luona. Yhdessä vietetyn yön jälkeen oli kauppiaan vaimo vuorostaan hymyillyt sen koko päivän ajan, sitä seuraavan päivän ja sitä seuraavan viikon, ja sanoisinko jopa, että hymy oli vain leventynyt, mitä useammin ”santsikuppeja” oli nautittu. Nyt he nauttivat kahvinsa avioparina, ja hymyilevät yhä. Mutta Kopinen on pysynyt kauppiaan vaimon elämässä. Tietääkö kauppias siitä? Kysy Kaisalta.


»Ei… kyllä hän tuli tänne ihan muissa asioissa», sanoi Kaisa. »Minun mieheni voi hyvin ja jatkaa työssään vielä pitkään.»


»Niin tuli, juu, kyllä se näin on», Irmeli nyökytteli päätään tietäväisen oloisena yhtyessään Kaisan mielipiteeseen mistään mitään tajuamatta.


»Mutta tiedättekö, kuulin, että hän on homo!» Se oli Jaana.


»Mitä? eikä ole.» Kauppiaan vaimo kauhisteli.


Tyyne Loponen nauroi äänekkäästi valtavat rinnat hytkyen. Ne olivat ainakin E-kupit, ja näytti tosiaan siltä, että nahkat niiden ympärillä repeäisivät hetkenä minä hyvänsä.


Kylillä puhuttiin, että Tyyne oli käynyt ottamassa Turkin matkallaan implantit. Ja saattaahan se ollakin niin. Tyyne itse vannoi ja vakuutti niiden olevan aidot. Ken tietää.


»Niitä tänne nyt viimeiseksi kaivataan… homoja meinaan. Hyvä mies menee ihan hukkaan, kyllä se niin on», Rissaska tiesi.


»Juu ei todellakaan tänne mitään homoja…», Irmeli lisäsi.


»Kuka niin on edes sanonut?» kysyi kauppiaan vaimo.


»Sanonut mitä?» toisteli Jaana ihmeissään.


»Että se on homo», lisäsi kauppiaan vaimo uudelleen.


Kukaan ei kerennyt vastaamaan tähän mitään, sillä Heta käveli juuri silloin kahvilaan päin, ja hän kuuli juorukerhon kokouksen tämän päivän kuuman aiheen, Maxin.


Heta oli kylän ainoa naimaton nainen, ja näin ollen ainoa mahdollinen vaihtoehto salaiselle herra X:lle.


»Heta tietää, onko hän homo.» Rouva Julkula oli aivan varma tietämyksestään viittoessaan Hetaa luokseen lyömään faktat pöytään.


Heta käveli juoruämmien luo vilkuillen samalla kelloaan ja totesi, että hän olisi myöhässä töistä, jos tässä piti nyt juoruseuraa vielä alkaa. Inho paistoi Hetan kasvoilta. Hän inhosi kylän ämmiä, tai ainakin tunsi lievää vastenmielisyyttä heidän tavassaan tungetella jokaisen yksityiskohtaisiinkin asioihin.


»No niin, kerro nyt, onko se homo?» Kaisa suorastaan tärisi innostuksesta tietää vastauksen.


»Homo? Kuka?» Heta toisti kysymyksen.


»No se uusi mies, joka muutti taloon numero 16. Onko se homo?» Jaana penäsi. Myös hänen äänestään loisti innostus uutta, kuumaa, salaperäistä urosta kohtaan.


Taloon numero 16, Heta mietti mielessään. Se oli hänen kadullaan, samalla puolella. Oliko sinne muuttanut joku…? Heta ei kuullut enää ämmien hölpötystä, vaan keskittyi nyt vakavasti miettimään mahdollisuutta, että Tyrvänperän kaduilla liikkui vapaata testosteronia.


Heta oli juuri vastaamaisillaan, kun läheltä, Café Papun kulman takaa kuului mieshenkilön tuskainen huuto. Kaikki ämmät kääntyivät uteliaina ääntä kohti ja unohtivat Mr. Salaperäisyyden siihen paikkaan.


Kokouspaikka hiljeni siihen paikkaan, kun läsnäolijat pelästyivät kummallista, äkkiseltään ilmaantunutta vakavasta hädästä kertovaa ääntä. Tunnelma oli kieltämättä hyvin tiivis ja jännittynyt. Kaikki pidättivät henkeään ja katsoivat ääntä kohden, joka lähestyi ja lähestyi. Ja mitä lähemmäs ääni tuli, sitä huolestuneemman näköiseksi Kaisa Julkula kävi.


Sitten kuului toinenkin ääni, nimittäin jonkinlaista kovaäänistä laulamista, tai pikemminkin hoilottamista. Kaisa nosti nyt kädet poskilleen ja huokaisi ”oivoi”, kuin tietäen, mitä kohta nähtäisiin. Heta huomasi Kaisan huolen, mutta ei ehtinyt tehdä asian hyväksi mitään, kun jo nurkan takaa ilmestyi kovasti puuskuttaen itse nimismies, Kaisan mies, herra Julkula.


Nimismies polki kuin hullu pyörällään. Niin lujaa kukaan ei ollut nähnyt hänen vielä polkevan, ja syystäkin, nimismies oli lihava. Ei hän kyennyt polkemaan lujaa. Paitsi nyt. Nyt taisi olla tosi hätä kyseessä, sillä hän näytti polkevan henkensä edestä.


»Eero!», Kaisa huusi hänelle ja heilutti kättään.


»Tule tänne!»


Eero ohjasi fillarinsa kohti Irmelin Salonkia. Ja kun hän pääsi ämmien luo, hän tuupertui kaatuen maahan. Eero puuskutti ja puhisi, hän oli punainen ja hikinen ja selvästi pelästyneen näköinen. Hän koitti vapisevin käsin löysätä kravattiaan samalla, kun Kaisa kyseli tilanteen syytä.


»Se tulee, se tulee!», Eero puuskutti ja osoitti samaan suuntaan, josta hän oli juuri tullut. Silloin saman nurkan takaa ilmestyi hoilottava Toni omalla ruosteisella, nitkuvalla polkupyörällään.


Ämmät kääntyivät nyt Tonin suuntaan ja tuijottivat häntä suu auki. Heta oli yhtä ihmeissään, kuin muutkin, suu yhtä apposen ammollaan kuin muillakin. Ja voin sanoa, elleivät kylän juoruämmät sinä hetkenä, tuona kuumana kesäaamuna, olisi seisseet juoruamassa Maxista, kukaan ei olisi uskonut, mitä silloin tapahtui.


Nimittäin, Toni polki hurjan näköisenä pyörällään liian kovaa vauhtia kohti Irmelin Salonkia. Pyörän perässä hänellä oli pieni, kottikärrystä itse kyhätty peräkärry ja kärryssä jotain kummallista rautaromua kolisemassa. Tonilla oli päässään kaasunaamari ja päällään… niin, hänellä ei ollut mitään päällään. Hän oli alasti.


Ja vaikka kaikki tapahtui niin nopeasti, joka ikinen ämmä ja ukko sillä kadunkulmalla ehti nähdä, että Toni polki pyörää alasti kulli pystyssä ja toisessa kädessään hän heilutti valtavaa mustaa dildoa. Samalla hän lauloi sitä samaa tuttua viisuaan, jonka jokainen tällä kylällä osasi jo ulkoa:


”Kas lutkuttele sinä poika kulliani vain,


lahjaksi isältäin mä sen sain,


ime, ime ja minä runkkailen,


kunnes roiskeet mäjäyttelen!”


Laulu kaikui ja raikui joka kulmassa, se mylvi matalana bassona pitkin katuja ja kosketti kaikkea, mitä vain se lähestyi. Se piti huolen siitä, että se kuultiin. Se oli tarkoitus kuulla.


Toni saavutti ämmät, kaarsi sitten pyöränsä viime tipassa ohi, ja Rissaska, joka oli lähinnä tien reunaa, hypähti äkkiä hameenhelmaansa pidellen ja kimeästi kirkaisten sivummalle tönäisten samalla kauppiaan vaimoa. Toni sen sijaan jatkoi jo Tyrvänperän Pääkatua eteenpäin samalla hoilottaen ilkikurista sävelmäänsä ja katosi sitten tien päässä vasempaan pusikkoon. Eihän siellä mitään tietä ollut, pusikkoa vain.


Koko tilanne oli ohi 15 sekunnissa. Kadun kulmassa seisseet ämmät, Heta ja Eero katsoivat yhä liikkumattomina paikkaa, johon Toni oli kadonnut. Kaikilla oli yhä suu auki. Ja he katsoivat. Ja katsoivat. Kukaan ei hengittänyt yhtä ainoatakaan hengenvetoa, niin jännittyneitä he olivat tulevasta.


Oli aivan hiljaista. Muutama lintu liverteli jossain, tuuli liikutteli laiskasti ruosteista tuuliviiriä jonkun talon katolla, muuten ei mitään. Jopa aamuisen auringon porotuksen saattoi kuulla.


Kun kahden minuutin tuijottamisen jälkeenkään Tonia ei näkynyt, oli ilmeistä, ettei hän tulisi takaisin. Tilanne oli siltä kerralta ohi ja ihmiset saattoivat palata järkytyksestä normaaliin olotilaan.


Ensimmäisenä havahtui Heta. Hän sulki suunsa ja jatkoi hengittämistä. Hän mietti. Hän tiesi kyllä, että Toni teki mitä omituisimpia tempauksia, mutta ne olivat ennen sattuneet siellä hänen kotipihansa tien varrella. Nyt tilanne alkoi kuitenkin olla vaivaantunut, sillä Toni oli levittänyt reviirinsä ulottumaan ”sivistyksen” pariin. Eikä se ollut lainkaan hyvä asia.


Muut ämmät alkoivat palautua normaaliin olotilaansa kukin vuorollaan ja tyylillään. Jaana pudisteli päätään ja päivitteli, kauppiaan vaimo niin ikään pudisteli päätään ja tokaisi ”oi voi sentään”, Irmeli oli vihaisen näköinen ja hymähti alentavasti, Rissaska seisoi kädet lanteillaan ja katsoi surullisen näköisenä vierestä, kun Kaisa piteli äidillisesti miesparkaansa sylissä ja tuuditteli tätä rauhoittavasti.


Eero parka, Heta ajatteli. Toni oli varmasti raskas tapaus hänelle. Ja mitähän Eerolle oli tapahtunut ennen kylälle saapumistaan? Mitä Toni oli sanonut tai vielä pahempaa, mitä hän oli tehnyt Eerolle? Kertoisiko Eero koskaan, mitä kaikkea hän oli jo joutunut kärsimään?


Se, miksi ämmät olivat kadun kulmaan alun perin saapuneet, oli unohtunut. Ketään ei ollut enää kiinnostunut salaperäisestä miehestä, joka kaiken lisäksi saattoi olla homo.


Paitsi Heta. Häntä kiinnosti tuo salaperäinen Max, josta ämmät olivat kyselleet. Hän halusi tietää enemmän. Häntä kutkutti ajatus vieraasta miehestä, joka oli saapunut kylälle. Kuka hän oli? Miksi tuli tänne? Minkä näköinen hän oli? Olisiko mahdollisesti vapaa…? Hetan tuntosarvet herkistyivät hetkessä. Hän aikoi ehdottomasti ottaa asiasta selvää.


Heta katsoi väsyneen oloisena, kun Kaisa talutti miehensä asemalle. Hän seurasi, miten Irmeli vaappui salonkiin ja Jaana paineli baariin kertomaan miehelleen. Kauppiaan vaimo puolestaan hävisi kaupalle. Heta lähti viimeisenä.









Kahvilan Kaunis Heta


Kun Max saapui Café Papun kohdalle, oli koko dramaattinen tilanne jo ohi ja katu kaikui tyhjyyttään. Hän vilkuili pientä kahvilaa ulkoapäin aivot tyhjänä ajattelematta mitään. Hän vilkaisi kahvilan ulkopuolelle aseteltuja kahta säälittävää tuolia ja pientä pöytää, jotka keikkuivat epätasaisella kadulla. Pöydälle oli laitettu kesäinen kukka ja toisen tuolin selkänojalle oli lintu kakkinut löysän näköisen valkoisen valuvan rantun, joka kiilsi tuoreuttaan.


Niinpä tietysti, Max hymyili ja siirsi katseensa ikkunasta sisätiloihin. Silloin hänen katseensa huomasi tytön. Tyttö oli kaunein, mitä hän oli koskaan nähnyt. Hänen pitkät, tuuheat hiuksensa laineilivat lumoavasti hänen olkapäillään, ja lanteensa keikkui sievästi hänen häärätessään. Max ei saanut katsettaan irti tuosta sulokkuudesta.


Sillä samaisella hetkellä Maxin valtasi lämmin tunne, joka kumpusi syvältä sisältä, teki kiepin mulkun ympärillä, nousi vatsaan lepattamaan, tunki keuhkoihin aiheuttaen tilapäisen hengityskatkoksen, jatkoi selkärankaa pitkin pikkuaivoihin, sivuutti ne ja plumpsahti aivokuorelle tunnekeskukseen aiheuttamaan sähköisiä signaaleja miesparan pään menoksi. Siinä Hän oli. Tuollaiseltako hän nyt sitten näytti…? Maxin elämän rakkaus.


Max tunsi palon kasvavan vatsanpohjassaan. Tältä ei ollut tuntunut moneen vuoteen. Viimeksi yläasteella koulun tanssiaisissa hänen tanssiparinsa Lennun kanssa. Silloin hän luuli, ei hän tiesi, tai luuli ainakin tietävänsä... vähintäänkin tiesi luulevansa (tuon ikäisenä luullaan tietävänsä paljon muutakin… kuuluu kuulemma ihmismielen kehityskaareen), että Lennu oli hänen tuleva morsmaikkunsa. Juttu kesti kuitenkin vain sen tanssiaisten ajan, sillä sen illan aikana Maxille selvisi tytön vakaumukset omaa sukupuoltaan edustavien suuntaan. Asia ei jäänyt harmittamaan Maxia, päinvastoin. Hän tiesi, että tyttö siinä menetti, ei hän.


Mutta nyt Maxilla oli toinen tilaisuus tehdä vaikutus tuohon kahvilan tiskin takan hääräävään Afroditeen. Hän halusi ehdottomasti jututtaa tyttöä, mutta hän ei ollut kahvilajutustelutyyppiä, ei sitten millään. Se oli hänelle vierasta, se takkuili ja kömmähteli. Se saisi hänet näyttämään typerältä. Samaan kategoriaan kuului kaiken maailman hissikeskustelut. Jos joku kysyi säästä, hän saattoi hymähtää ja todeta tylsästi ”joo”. Mutta jotenkin hänen olisi nyt pakko saada yhteys tuohon kahvilan tyttöön.


Max mietti ja tuumi kahvilan ulkopuolella. Hän käveli edestakaisin sen edessä, sitten hän istuutui toiselle penkille miettimään, nousi taas ylös ja hieroi alaleukaansa miettimisen kunniaksi. Sitten hän keksi. Hänellä oli taskussaan post it-lappuja. Hän otti ne esiin, kirjoitti yhteen numeronsa ja sujautti lapun takaisin taskuunsa. Sen hän antaisi tytölle.


Max oli erittäin tyytyväinen loistavaan ideaansa. Itse asiassa hän on aika usein tyytyväinen omiin ideoihinsa, sillä 98 prosenttisesti ne osoittautuvat loistaviksi ideoiksi, toteuttamiskelpoisiksi ideoiksi. Sellaisiksi, joita ei kerrottu muille. Ne olivat niitä ideoita, joita mietittiin ja suunniteltiin salamyhkäisesti muilta piilossa, niistä ei hiiskuttu, ei edes vihjaistu, ja kun aika oli kypsä, hän läväytti loistoideansa toteutettuna julki.


Näillä hän hämmästytti ystäviään, ja sen tehtyään hän tunsi kihelmöivää mielihyvää nauttiessaan paistattelusta parrasvaloissa muiden jaellessa ihailevia huomionosoituksia. Mutta nyt, hän veti syvään henkeä, oikaisi itsensä, suki vaaleat hiuksensa ja paineli kahvilaan.


Mennessään hän vilkaisi oven suussa olevaa open kylttiä ja siirsi katseensa siitä kahvipannua ladanneeseen runsashiuksiseen tyttöön.


Tyttö loi katseensa Maxiin ja jäi tuijottamaan miestä. Tytön yllättävä liian pitkä katse teki Maxin olon huteraksi. Häntä heikotti lanteista alaspäin, polvia tutisutti, sydän paukkasi ja henki lähestulkoon salpaantui, mutta hän pysyi kuin pysyikin viileänä ja rauhallisena.


Max mittaili tyttöä katseellaan kaikki sen kolme sekuntia, jonka aikana hän käveli tiskille; Kauniit hiukset, nauravat silmät, normaali vartalo, ei nyt mikään missi, mutta huomasi hyvin, että tyttö piti itsestään huolta, muodokas lantio, sileät kädet, ei sormusta, ikää ehkä kolmenkymmenen hoiteilla, ei sisaruksia, harrastuksena kirjojen lukeminen puistossa, ei lemmikkejä, siisti koti, lempiruoka suklaapassionjäätelö pekaanipähkinöiden kanssa ja sellerinvarsisalaattia tai muuta vastaavaa, minkä ravintoarvo jäi sahanpurun tasolle, peruskoulutus, ei osaa kuin kahta ulkomaista kieltä, kengän koko 39, lempiväri laventeli, sinkku. Tämän kaiken hän analysoi kolmessa sekunnissa.


Max käveli tiskille. Hän säilytti tiiviin katsekontaktin tytön silmiin, osoitti sormellaan isoa take away- kahvikuppia, tyttö kaatoi kahvin kuppiin, sulki kannen ja antoi kupin miehelle katse tiukasti Maxin jään sinisissä silmissä. Max maksoi kahvinsa ja antoi samalla pienen, keltaisen post it-lapun tytön käteen. Sen enempää epäröimättä tai mitään kysymättä, kuin elokuvan käsikirjoituksen mukaan, tyttö otti lapun miestä tuijottaen, punastui ja hymyili.


Hyvin yksinkertainen kohtaaminen, ei turhia sanoja, ei epäselvyyksiä, kovin tavanomainen ujo toiminto. Siinä se. Sitten Max käveli muina miehinä ulos, ja kaupan kautta kotiinsa. Sen pituinen se. Tuiki tavallinen asiakaskohtaaminen, tuiki tavallinen osto. Kuin suunniteltu, suoraan käsikirjoituksesta. Kylmä, tunteeton, viileän varma, väritön, pliisu ja varmasti mälsä.


Heta jäi paikoilleen toinen käsi yhä ojossa pieni keltainen lappu sormissa ja tuijotti tyhjyyteen siihen suuntaan, mihin salaperäinen mies oli pari sekuntia sitten hävinnyt. Hän ei ollut ajan tasalla vielä siitä, mitä hetki sitten oli tapahtunut. Tuommoinen mies... Heta laskeskeli. Kävikö täällä joku...?


Tyttö laski katseensa ovesta kädessään olevaan lappuun, jossa oli numeroita. Mikä tämäkin juttu nyt oli? Tuntematon mies hänen kahvilassaan... tämäkö oli nyt se salaperäinen Herra X, josta ämmät aamulla paasasivat? Tuommoinen... mykkä? Jos näin oli, niin Heta oli pettynyt.


Kukaan nainen ei haluaisi kokea noin latteaa treffipyyntöä, ja vielä harvempi mies toivoisi ikimaailmassa olevansa näin epäromanttinen ja laimea pyynnössään.


Mutta ulkoisesta ulosannistaan huolimatta Maxin sisällä roihusi, paloi, kuumotti. Hän oli kuin uiva joutsen: ulospäin ei näyttänyt tapahtuvan mitään, mutta pinnan alla tapahtui koko ajan ja paljon. Tätä tyttö ei tiennyt, liekö huomannutkaan. Toivottavasti lappunen puhuisi puolestaan.









Tookwoodin Puiston Penkit Ovat Kuumia Ja Ruoho Viileää


Seuraavana päivänä.


Sinä päivänä Tookwoodin puisto oli täynnä ihmisiä. Heta ei muistanut, milloin siellä olisi viimeksi ollut näin paljon lenkkeilijöitä, koiranulkoiluttajia, päiväkävelijöitä, pyöräilijöitä, joogeja ja vaikka mitä. Aurinko paistoi kuumana pilvettömältä taivaalta, ilma oli täysin tyven. Puiston kävelyteiden hiekka hehkui miltei punaisena kuumuudesta. Se oli niin kuuma, ettei sillä voinut kävellä paljain varpain.


Penkki, joka oli tuiki tavallinen puinen, maalattu puiston penkki, ja jolla Heta juuri nyt istui, poltti hänen takamustaan. Hänen täytyi tuon tuostakin vaihtaa asentoaan siinä määrin, miten milloinkin kykeni grillattua kankkuaan penkistä irrottamaan. Hän joutui irvistämään joka kerta, kun hän repäisi penkkiin liimautuneen ihonsa irti niiltä osin, joihin shortsit eivät ylettyneet. Oli niin tuskallisen kuumaa, etteivät edes linnut laulaneet.


Heta muisti toissa kesänä olleen yhtä kuumaa. Hän oli ollut silloin kummitätinsä luona kauempana maaseudulla ja hän oli lähtenyt aamulenkille. Siellä ollessaan hän juoksi aina sen saman tutun reitin.


Se oli sellainen kapea hiekkatie peltojen keskellä. Sellainen, mitä traktorit nitkuttelivat edestakaisin peltotöitä tehdessään. Oli ollut vasta aamupäivää, mutta ilma oli ollut hyvin kostea, lämmin ja tunkkainen, jopa ahdistavan tuntuinen. Sellainen ilma oli aina ennen ukkosmyrskyä. Kostea, lötkö ja paksu. Sellainen, mikä lähmäytyi iholle. Sitä ilmaa ei pystynyt kunnolla edes hengittämään, koska se oli niin paksua ja kuumaa.


Ja kyllä, siinä ilmassa hän onneton hölkkäsi ja kidutti itseään. Hän oli kapinallisella tuulella sitä paahtavaa, kostean lötköä ilmaa kohtaan.


Tie teki pienen, loivan mutkan oikealle. Siinä mutkan kohdalla oli vanha lato. Sellainen, jollaisia näki vanhoissa suomalaisissa Tauno Palon elokuvissa. Vanha, harmaantunut hirsilato, jonka seinän vierustassa kasvoi pitkiä heiniä, pari horsmaa ja vanha, korkea hopeakylkinen riippakoivu. Hän rakasti noita vanhoja latoja.


Ne toivat maisemaan tietyn tarvittavan idyllin, joka sai tunnelman muuttumaan vanhanaikaiseksi. Sellaisissa kohdissa tuntuu, kuin vanha terva tuoksuisi nenään. Ja tuntuu, kuin tuuli kuiskailisi entisaikojen taruja, kertomuksia, salaisuuksia, elämän vaiheita, iloja ja suruja, ja ennen kaikkea suurtilan piian ja rengin tuhmia touhuja, joita he harrastivat juuri näissä vanhoissa ladoissa isännältään ja emännältään salassa. Ja silloinkin aina ukkosti. Tältä hänestä aina tuntui, kun hän ohitti tuon vanhan, hirsisen pikkuladon.


Heta yritti jälleen suoristua polttavan kuumalla ”parillapenkillä”. Hänen oli pakko irvistää, kun nahka irtosi penkistä. Ei, hän ei voinut jäädä tähän. Oli liian kuuma.


Heta nousi penkiltä ja suunnisti nurmelle suuren puun alle. Siinä ruoho oli mukavan viileää, ja Heta tunsi tietynlaista mielihyvää ihollaan asettuessaan pitkäkseen viileälle nurmelle.


Hän katsoi ylös taivaalle. Se oli kirkkaan vaaleansininen. Lintuja lensi korkealla puun yläpuolella ja niiden yläpuolella, jossain vielä korkeammalla, lentokone piirsi valkoista viivaa taivaalle. Heta sulki silmänsä ja nautti vapaapäivänsä ihanasta aamusta.


Heta oli nuori, toki jo kahdenkymmenenviiden paremmalla puolella keikkuva nainen, mutta silti nuori. Ainakin mieleltään. Vartalo tosin ei hänen mielestään vastannut hänen ikäänsä. Hän vihasi päärynän muotoisia muotojaan. Ylhäältä leveä ja alhaalta tikku.


Joku penska oli kerran kysynyt häneltä naama tikkarista tahmeana ja niihin tahma kohtiin oli tarttunut ruohon pätkiä, hieman hiekkaa ja yksi muurahainen - missä lie tonkinut maata - miksi hänen hartiansa olivat noin leveät ja jalat tuollaiset tikut, niin Heta oli sanonut, ”jalat kuluttavat enemmän, koska kävelen niillä”. Ei se penska sitä ollut tajunnut.


Joskus Hetasta tuntui, että hän oli kuin alelaarin kinkkuleikkelepaketti, jota kukaan ei halunnut ja jonka jokainen ohitti. Sellainen huomaamaton, tylsä, päivämäärän ohittanut, harmaa plätky kummallisine laikkuineen.


Mutta yhdestä asiasta hän piti, nimittäin hänen hiuksistaan. Ne olivat suhteellisen pitkät, tumman suklaan väriset ja aavistuksen laineilla. Hänen ei koskaan tarvinnut laittaa hiuksiaan millään lailla, ja silti ne näyttivät täydellisen taivaallisilta, silkkisiltä, pehmeiltä. Se oli hänen syntymälahjansa. Muut saivat syntymälahjakseen soittotaidon, matikkapään tai maalaamisen taidon, hän sai hiukset.


Heta mietti. Hän heilautti oikean jalkansa kepeästi vasemman jalkansa päälle lepäämään. Sitten hän tuumi. Ja kun hän ei tehnyt näistä kumpaakaan, hän ajatteli. Hän ajatteli pientä lappua, joka hänellä oli taskussa. Hän oli saanut sen eilen töissä eräältä asiakkaalta.


Ja millaiselta asiakkaalta totta tosiaan. Kylään oli saapunut uutta verta. Ja tietysti tuo veri oli suunnistanut suoraan kylän ainoaan kahvilaan, Café Papuun. Siellä Heta oli töissä. Oli jo kolmatta vuotta. Kaatoi kaffetta kuppeihin, tarjoili pullaa ja viinereitä, hinkkasi palvelutiskiä ja heilautteli mahtavia hiuksiaan kaljupäiden ja muidenkin kiusaksi.


Se oli sellainen söpö, pieni, tunnelmallinen kahvila. Kahvion puoli oli sisustettu hempeillä väreillä. Seinät olivat latten värisiä, lattia tumman ruskea ja katto oli valkoinen. Siellä oli seitsemän pientä, mustaa, pyöreää pöytää ja jokaisen pöydän ympärillä oli neljä mustaa baarijakkaraa. Seinillä roikkui kahvipapuaiheisia tauluja mustissa kehyksissä. Siellä täällä oli kodikas viherkasvi, yhdessä nurkassa oli valtava musta lökönojatuoli ja katosta roikkui epäsymmetrisesti tyylikkäitä, mustia mattapintaisia pallon muotoisia lamppuja.


Palvelutiski oli muutaman metrin pituinen musta marmoritaso. Tasolle oli aseteltu siistiin riviin serviettejä, lusikkapurkki ja tippitölkki. Palvelutiskin takana seinällä oli tiskin levyinen peili, josta näkyivät kaikki tiskin alla piilossa olevat esineet. Peilin alapuolella oli kaksi kahvinkeitintä, liuta erilaisia lattekoneita, kahvimyllyjä, maitokeittimiä ynnä muuta erikoiskahvien valmistukseen tarvittavia härveleitä.

